Определение на Общия съд от 14 май 2025 г. — BPCE и др./ЕСП ( Еx ante вноски за 2020 г.)
(Дело T-448/20)1
(Икономически и паричен съюз — Банков съюз — Единен механизъм за преструктуриране на кредитни институции и някои инвестиционни посредници (ЕМП) — Единен фонд за преструктуриране (ЕФП) — Решение на ЕСП за изчисляване на предварителните вноски за 2020 г. — Член 70, параграф 2 от Регламент (ЕС) № 806/2014 — Явно основателна жалба — Ограничаване на действието на определението във времето)
Език на производството: френски
Страни
Жалбоподатели: BPCE (Париж, Франция) и 44 други жалбоподатели, чиито имена са посочени в приложение към определението (представители: A. Gosset Grainville и M. Trabucchi, адвокати)
Ответник: Единен съвет за преструктуриране (представители: C. De Falco и C. Flynn, подпомагани от H.-G. Kamann и F. Louis, aдвокати)
Встъпили страни в подкрепа на ответника: Европейски парламент (представители: J. Etienne, C. Ionescu Dima и M. Menegatti), Съвет на Европейския съюз (представители: E. d’Ursel и J. Bauerschmidt), Европейска комисия (представител: D. Triantafyllou)
Предмет
С жалбата си на основание член 263 ДФЕС жалбоподателите искат отмяна на Решение SRB/ES/2022/80 на Единния съвет за преструктуриране (ЕСП) от 7 декември 2022 година за оттегляне на Решение SRB/ES/2020/24 на ЕСП от 15 април 2020 година за изчисляване на предварителните вноски за 2020 г. в Единния фонд за преструктуриране (ЕФП) в частта, която се отнася до институциите, посочени в приложение I към настоящото решение, и за ново изчисляване на предварителните вноски за 2020 г. на тези институции в ЕФП в частта, която се отнася до тях
Диспозитив
Отменя Решение SRB/ES/2022/80 на Единния съвет за преструктуриране (ЕСП) от 7 декември 2022 година за изчисляване на предварителните вноски за 2020 г. в Единния фонд за преструктуриране (ЕФП) в частта, в която се отнася до BPCE и другите жалбоподатели, чиито имена са посочени в приложението.
Запазва правните последици на Решение SRB/ES/2022/80 в частта, която се отнася до BPCE и другите жалбоподатели, чиито имена са посочени в приложението, до приемането от ЕСП на необходимите мерки за изпълнение на настоящото определение в разумен срок, който не може да надвишава шест месеца, считано от деня, в който настоящото определение влезе в законова сила.
ЕСП понася направените от него съдебни разноски и заплаща тези, направени от BPCE и другите жалбоподатели, чиито имена са посочени в приложението.
Европейският парламент, Съветът на Европейския съюз и Европейската комисия понасят направените от тях съдебни разноски.
____________
1 ОВ C 304, 14.9.2020 г.